Conferința “Forecasting for resilience: shocks, terrorism, wars, disrupting technologies. New approaches, new realities, new challenges”, organizată de ICUB 

Joi, 30 martie 2023, începând cu ora 17:30, Secțiunea de Științe Sociale a Institutului de Cercetare al Universității din București (ICUB) organizează conferința “Forecasting for resilience: shocks, terrorism, wars, disrupting technologies. New approaches, new realities, new challenges”.
Prelegerea va fi susținută de prof. univ. dr. Sundri Khalsa, profesor invitat ICUB, în Sala de Consiliu a Facultății de Sociologie și Asistență Socială a UB (Strada Schitu Măgureanu, nr. 9, sector 5).
Prezentarea va fi una interdisciplinară și va fi structurată sub forma unei discuții deschise despre predicție și decizie, rolul științei și al intuiției în condiții de nesiguranță în diverse domenii, de la intelligence, conflict, terorism la economie, IT și cyber. Cea de-a doua parte a evenimentului va consta într-un dialog cu participanții.

Mai multe informații despre invitată


Prof. univ. dr. Sundri Khalsa are atât experiență în domeniul predării și cercetării, cât și în practica de profil. Invitata ICUB a fost cadru didactic la Universitatea Națională de Informații (NIU) – cunoscută sub numele de „Harvardul domeniului de informații” și la Academia Navală a Statelor Unite (USNA), precum și director și instructor al Școlii Pregătitoare a Pușcasilor Marini – Marine Corps Military Occupational Specialty (MOS).

Expert cu experiență în Signal Intelligence (SIGINT), colectare de informații din surse umane (HUMINT); război electronic (EW), analiza informațiilor din toate sursele, suport informaţional pentru operațiuni militare integrate, blockchain și criptomonede ca problemă strategică și de securitate, profesoara Khalsa este totodată și specialist în dezvoltarea de aplicații de metode cantitative și statistice pentru activitatea informațională predictivă.

Invitata ICUB a absolvit Universitatea Națională de Informații (NIU) ca șefă de promoție, precum și Școala „John F. Kennedy” a Universității Harvard, obținând certificare suplimentară în management, leadership și științe decizionale. De asemenea, Sundri Khalsa este absolventă a Universității din Virginia (specializarea Chimie și Biochimie) și a Institutului Militar „New Mexico” (New Mexico Military Institute – NMMI). Totodată, prof. univ. dr. Sundri Khalsa este instructor de arte marțiale mixte, deținând centură neagră în Marine Corps. Printre altele, invitata a condus pregătirea Marine Expeditionary Unit – MEU, antrenând în arte marțiale peste 200 de pușcași marini.



Cartea sa, Forecasting Terrorism Indicators and Proven Analytic Techniques/Prognoza terorismului: Indicatori și tehnici analitice, este folosită ca manual și resursă de training de către CIA și USMC. 
Articolele și cercetările profesoarei Khalsa vizează teme precum: susținerea reciprocă a metodelor calitative și cantitative în domeniul informațiilor și contrainformațiilor și subiecte legate de dezbaterea din comunitatea de informații despre intuiție versus tehnică structurată în predicție și decizie. Este un susținător al metodelor structurate și analizei statistice, cibernetice și matematice în dezvoltarea sistemelor de predicție.


Misiunea ICUB este să asigure un mediu dinamic și creativ atât cercetătorilor tineri, cât și celor deja consacraţi și să se afirme ca un punct central în reţeaua internaţională a institutelor de cercetare, promovând colaborarea și parteneriatele cu alte centre și proiecte de cercetare. ICUB oferă programe de burse, atât pentru tineri cercetători, cât și pentru cercetători cu experienţă și organizează diverse evenimente știinţifice internaţionale: conferinţe și ateliere, seminare, prelegeri și școli de vară.

Mai multe informații despre evenimentele organizate de ICUB pot fi consultate atât pe site-ul Institutului de Cercetare al Universității din București, cât și pe pagina de Facebook a acestuia. 



